ภงด.94 ภาษีเงินได้ครึ่งปี (ตอน 3)
โดย...สมชาย ชูเกตุ
18 ก.ย. 2558

โดย...สมชาย ชูเกตุ
ประมวลรัษฎากรได้ให้สิทธิหักค่าลดหย่อนหลายรายการ จำนวนเงินที่ให้หักมากน้อยแตกต่างกัน การนำค่าลดหย่อนมาคิดคำนวณภาษีเงินได้บุคคลธรรมดาครึ่งปี กฎหมายกำหนดให้นำมาหักลดหย่อนได้เพียงกึ่งหนึ่งเท่านั้น สรุปได้ ดังนี้
ค่าลดหย่อนส่วนบุคคล ผู้มีเงินได้หักลดหย่อนตนเองได้ 15,000 บาท นำคู่สมรสที่ไม่มีเงินได้หักลดหย่อนได้ 15,000 บาท นำบุตรหักลดหย่อนได้คนละ 7,500 บาท แต่ถ้าบุตรเรียนหนังสือในประเทศไทยหักได้คนละ 8,500 บาท สามารถนำบุตรมาหักลดหย่อนได้ไม่เกิน 3 คน กรณีสามีภรรยาต่างฝ่ายต่างมีเงินได้ แต่ละฝ่ายสามารถใช้สิทธิหักลดหย่อนบุตรได้ไม่เกินตามที่กล่าวมาข้างต้น
ห้างหุ้นส่วนสามัญหรือคณะบุคคลที่มิใช่นิติบุคคล หักลดหย่อนได้ 30,000 บาท กองมรดกที่ยังมิได้แบ่ง หักลดหย่อนได้ 15,000 บาท สำหรับผู้ที่ถึงแก่ความตายระหว่างปีภาษี หักลดหย่อนได้เสมือนผู้ตายยังมีชีวิตอยู่ หักได้ 15,000 บาท
ค่าเบี้ยประกันชีวิต ที่ได้จ่ายในช่วงเดือน ม.ค. ถึงเดือน มิ.ย. ผู้มีเงินได้หักลดหย่อนได้เท่าที่จ่ายจริงแต่ไม่เกิน 5,000 บาท ค่าเบี้ยประกันชีวิตส่วนที่จ่ายเกินกว่า 10,000 บาท แต่ไม่เกิน 90,000 บาท เป็นเรื่องของการยกเว้นภาษี ผู้มีเงินได้หักลดหย่อนและยกเว้นภาษีรวมกันได้ไม่เกิน 95,000 บาท
ดอกเบี้ยเงินกู้ยืม ที่ผู้มีเงินได้จ่ายให้แก่ธนาคารหรือสถาบันการเงินอื่น บริษัทประกันชีวิต สหกรณ์หรือนายจ้าง สำหรับการกู้ยืมเงินเพื่อซื้อ เช่าซื้อ หรือสร้างอาคารอยู่อาศัย โดยจำนองอาคารที่ซื้อหรือสร้างเป็นประกันการกู้ยืม หักลดหย่อนได้ตามที่จ่ายในช่วงเดือน ม.ค. ถึงเดือน มิ.ย. แต่ไม่เกิน 5,000 บาท ดอกเบี้ยเงินกู้ยืมส่วนที่จ่ายเกินกว่า 10,000 บาท แต่ไม่เกิน 90,000 บาท เป็นเรื่องของการยกเว้นภาษี ผู้มีเงินได้หักลดหย่อนและยกเว้นภาษีรวมกันแล้วไม่เกิน 95,000 บาท กรณีสามีภรรยาต่างฝ่ายต่างมีเงินได้และต่างฝ่ายต่างกู้ยืม ใช้สิทธิลดหย่อนและยกเว้นภาษีได้ไม่เกินคนละ 95,000 บาท
เงินสมทบกองทุนประกันสังคม ผู้มีเงินได้ที่เป็นผู้ประกันตน (มาตรา 39 ตามกฎหมายว่าด้วยประกันสังคม) ที่ได้จ่ายเงินสมทบกองทุนประกันสังคม หักลดหย่อนได้เท่าที่จ่ายจริงในช่วงเดือน ม.ค. ถึงเดือน มิ.ย. หักได้ไม่เกิน 2,592 บาท (ทั้งปีภาษี 2558หักได้ไม่เกิน 5,184 บาท)
ค่าอุปการะเลี้ยงดูบิดามารดาหักลดหย่อนได้ทั้งบิดามารดาของผู้มีเงินได้และบิดามารดาของคู่สมรสที่ไม่มีเงินได้ หักลดหย่อนได้คนละ 15,000 บาท รวมแล้วหักได้ไม่เกิน 60,000 บาท ทั้งนี้บิดามารดาต้องมีอายุ 60 ปีขึ้นไป บิดาหรือมารดาต้องไม่มีเงินได้พึงประเมินเกินกว่า 30,000 บาทขึ้นไปในปีภาษี และมีหลักฐานหนังสือการอุปการะเลี้ยงดูจากบิดามารดา
ค่าอุปการะเลี้ยงดูผู้พิการ ผู้พิการเป็นบิดามารดา สามีหรือภริยา บุตรชอบด้วยกฎหมาย หรือบุตรบุญธรรมของผู้มีเงินได้ บิดามารดาหรือบุตรชอบด้วยกฎหมายของสามีหรือภริยาของผู้มีเงินได้ หรือบุคคลอื่นที่ผู้มีเงินได้เป็นผู้ดูแลตามกฎหมายว่าด้วยการส่งเสริมและพัฒนาคุณภาพชีวิตคนพิการ หักลดหย่อนผู้พิการได้คนละ 30,000 บาท คนพิการมีบัตรประจำตัวคนพิการตามกฎหมายว่าด้วยการส่งเสริมและพัฒนาคุณภาพชีวิตคนพิการ
เงินบริจาค ผู้มีเงินได้ที่บริจาคเงินให้แก่สถานพยาบาลและสถานศึกษาของทางราชการ องค์การหรือสถานสาธารณกุศลตามประกาศกระทรวงการคลัง หักลดหย่อนเงินที่บริจาคในช่วงเดือน ม.ค. ถึงเดือน มิ.ย. ได้เท่าที่บริจาค แต่ไม่เกินร้อยละ 10 ของเงินได้พึงประเมินที่ได้หักค่าใช้จ่ายและค่าลดหย่อนแล้ว
ค่าลดหย่อนที่นำมาหักในการคำนวณภาษีเงินได้บุคคลธรรมดาครึ่งปี มีดังข้างต้น สวัสดีครับ